Roderihs fon Bistrams
Roderihs Eigens Gothards fon Bistrams (vācu: Roderich Eugen Gotthard von Bistram; dzimis 1886. gada 27. jūnijā, miris 1968. gada 23. martā) bija Grenctālē dzimis vācbaltiešu muižnieks, sabiedrisks darbinieks, žurnālists un nacionālists. Dzimis Bauskas pievārtē, Grenctālē, kas tolaik bija Kauņas guberņā. Darbojies Vitebskas guberņas Ļepjeļā, vēlāk atgriezās Kauņas guberņā, kur bija aktīvs muižnieku pārvaldes orgānos. Pēc Pirmā pasaules kara un neatkarīgo Baltijas valstu nodibināšanās pārcēlās uz Vāciju. No 1926. līdz 1934. gadam darbojās Ernsta Nīkiša vadītajā izdevumā "Pretestība. Nacionālrevolucionārās politikas žurnāls" (Widerstand. Zeitschrift für nationalrevolutionäre Politik). 1929. gadā kopā ar Oto fon Kurzellu nodibināja ordeņa stila organizāciju "Baltijas brālība" (Baltische Brüderschaft), kuru 1936. gadā varas iestādes slēdza. 1953. gadā organizācija ar nosaukumu "Brālīgais loks" (Brüderlicher Kreis) tika atjaunota.